РЕЦЕНЗИЈА РУКОПИСА ЗБОРНИКА РАДОВА ***ОД НАРАТИВА ДО НАРАТИВНОСТИ*** / ***FROM NARRATIVE TO NARRATIVITY*** АУТОРА СНЕЖАНЕ МИЛОСАВЉЕВИЋ МИЛИЋ, ЈЕЛЕНЕ ЈОВАНОВИЋ, МИРЈАНЕ БОЈАНИЋ ЋИРКОВИЋ

Тематски зборник радова под насловом „Од наратива до наративности / From Narrative to Narrativity“, који су уредиле проф. др Снежана Милосављевић Милић, доц. др Јелена Јовановић и Мирјана Бојанић Ћирковић, сачињен је уз сарадњу с међународним уређивачким одбором састављеним од афирмисаних, уважених експерата у области филолошких студија и истраживања, који предају на универзитетима у седам држава. У предметном зборнику обједињено је преко двадесет научних радова у домену књижевнотеоријских и критичко-полемичких наратолошких истраживања, написаних на енглеском (половина радова), српском, руском и њемачком језику. Аутори радова (Vasily Syrov, Zuzana Fonioková, Jan Tlustý, Beáta Thomka, Валерий Тюпа, David Stromberg, Искра Тасевска Хаџи-Бошкова, Tommy Sandberg, Петра Пешић, Снежана Милосављевић Милић, Јелена Јовановић, Константин Баршт, Адријана Марчетић, Monika Fludernik, Бојан Благојевић, Дејан Д. Милутиновић, Александар С. Пејчић, Peter Hühn, Zoi Tsiviltidou, Emma Hutson, Лидија Делић, Мирјана Бојанић Ћирковић и Драгана Вукићевић) су обухватили готово све слојеве у којима је о наратологији и њеним аспектима могуће расправљати или их примијенити на конкретна књижевна дјела. Полази се од питања да ли је нови приступ проучавањи књижевности истински довео до „смрти аутора“ или је угао сагледавања његове улоге промијењен тако да је и даље могуће идентификовати перспективе литерарности које своје поријекло имају у личносном, ауторском самоситуирању те његовом хетероситуирању у одређене историјске токове, дефинисани хронотоп и специфично идеолошко окружење из којега књижевно дјело настаје. Таква разматрања реактуелизују покушаје откривања пишчеве намјере, као и противаргумената којима се заговара сингулативна интерпретација текста. Нудећи одговоре на нека од ових питања, аутори, између осталог, истражују поље наративног идентитета сагледавајући га у односу на и у односу са наратолошким концептом. При томе се ослањају на Бартову (Barthes), Рикерову (Ricœur), Римон-Кенанину (Rimmon-Kenan), Четманову (Chatman), Бранеровову (Bruner) и Мек-Адамсовову (McAdams) визију приступа проучањау књижевности, уз консултовање социолингвистике (Charlotte Linde) и теорије биографије (Paul John Eakin). Истраживања упућују на то да је књижевном тексту као корпусу за истраживање могуће приступити као виртуелној (друштвеној) заједници наратора, кроз све могуће димензије наративних укрштања. Сасвим сигурно, из вида се не губи да не постоји нарација која нема све конституенте (фабула, наратор, слушалац/читалац), колико год се у новијим истраживањима инсистирало на интерсубјективном односу између аутора и реципијента књижевног дјела као његовом полазишту и исходишту. Показује се да је наведене конституенте у њиховом терминологизованом облику могуће редефинисати с циљем сагледавања литерарности у контексту свијета у којем постоји преиспитивања генеративне и рецептивне способности самог књижевног текста као предмета проучавања. У том смислу, сусрет између пишчеве и реципијентове свијести назива се књижевном комуникацијом, а њен садржај у многоме зависи од слоја интерпретације који је индивидуално обојен, јер почива на реципијентовим индивидуалним интерпретативним способностима. Таква истраживања свој почетак имају у дијахроним сагледавањима жанровских трансформација и односа између наративности и памћења, сагледаних, између осталог, у кључу посматрања наратива као начина на који људска врста организује своје поимање времена. Из теоријских разматрања, нужно су услиједила и примијењена корпусна истраживања у којима су аутори контекстуализовали и у књижевним текстовима анализирали различите наратолошке категорије, при томе се служећи поставкама и терминологијом која сеже од класичне до најсавременије посткласичне, когнитивне наратологије, истовремено рушећи старе и постављајући нове оквире анализе. Унутар тако постављених истраживања, ликови бивају схваћени као нестварне јединке у могућим свјетовима, као историјски парњаци, као стварносне варијанте, сурогати или интертекстуалне верзије стварних образаца. Незаобилазно подручје истраживања у овом зборнику радова јесу и негације и виртуелни наративи, те непостојећи свјетови који обитавају у нараторској свијести, постојећи као нематеријализоване, нереализоване могућности, те представљајући одређујући фактор крњег нараторског идентитета. Остварују се итроспективни увиди како у свијет ликова (путем интерне фокализације), тако и у свијет њихових стварних аутора (путем садржаја преписке, дневничких биљешки, свједочења). Сам сусрет/судар/сукоб класичне и посткласичне наратологије и наратолошких истраживања иницирао је настанак овдје обједињених научних радова који су у својој основи полемички и који објављивањем у овом зборнику доприносе помјерању увријежених начина сагледавања предметног приступа проучавању књижевности. Занимљивост је а и посебан научни куриозитет да су се у корицама истог зборника нашли радови који једни друге афирмишу или оповргавају, што је његова посебна вриједност за све будуће читаоце, јер им омогућава да „уживо“ посматрају процес трансформисања, испитивања, примјене и преиспитивања нових терминологизованих поставки у наратологији, која је иницијално настала на проучавању приповједних текстова, да би, како је видљиво и из садржаја овога зборника, подручје свога интересовања проширила на лирику, драму, дигиталне и мобилне технологије, филм, па и само дијахроно сагледавање човјековог битисања уопште, не заобилазећи дуго скриване, прећуткиване просторе физичке (само)интимности.

Међународни тематски зборник под називом„Од наратива до наративности / From Narrative to Narrativity“, објединио је преко двадесет радова еминентних теоретичара књижевности, у којима су преиспитиване нове и старе теорије и приступи проучавању књижевности, затим оспоравани, креирани, дефинисани и редефинисани научни термини, помјерани оквири и границе и проширивана подручја обухвата књижевног наратива на друге облике комуникације, проблематизовани маргинализовани идентитетски наративи, дате анализе књижевних корпуса и интроспективне ситуираности њихових аутора, те понуђена полемичка сучељавања како са класичним, тако и са савременим наратолошким поставкама, уз указивање на нове углове посматрања (ре)актуелизованих теоријских проблема.

Својим теоријским опсегом и досегом, диверсификованом а сведеном тематиком, отварањем нових теоријско–истраживачких подручја, актуелношћу и акрибичношћу, зборник радова „Од наратива до наративности / From Narrative to Narrativity“ је, под уредништвом Снежане Милосављевић Милић, Јелене Јовановић и Мирјане Бојанић Ћирковић, а уз сарадњу с уређивачким одбором сачињеним од афирмисаних књижевних теоретичара с универзитета из седам земаља, понудио јединствен увид у савремена наратолошка проучавања. Његов значај за садашње и будуће проучаваоце наратива, не само у књижевности него и у филму, дигиталним и мобилним технологијама, историји, теорији културе, веома је велики. Он нуди резултате научних истраживања која обухватају веома широко подручје унутар науке о књижевности, чији ће резултати постати незаобилазни за све потоње истраживаче наратива у било којем његовом облику и појавној форми.

Као такав, овај зборник има међународни истраживачки и академски значај, што га препоручује да буде објављен и тиме стављен на располагање академској и широј заједници за даља научна истраживања.

У Бањој Луци, 20. јун. 2017.

Рецензент

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Сања Мацура

Филолошки факултет Универзитета у Бањој Луци